

Tájékoztató Balatonberény Község Önkormányzat Képviselő-testületének

2022. július 12-én tartandó alakuló ülésére

Tárgy: **Tájékoztatások a képviselői tisztséggel kapcsolatban**

Előadó: Mestyán Valéria címzetes főjegyző

1. **Vagyonnyilatkozattal kapcsolatos tájékoztatás**

**Irányadó jogszabályok:**

1. Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.)
2. Az egyes vagyonnyilatkozat-tételi kötelezettségekről szóló 2007. évi CLII. törvény (a továbbiakban: Vnytv.)
3. Az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.)

**Ki köteles vagyonnyilatkozatot tenni?**

Vagyonnyilatkozat-tételi kötelezettsége van:

* **a képviselőknek,**
* **a polgármesternek,**
* a megyei közgyűlés elnökének,
* a képviselők közül választott alpolgármester/eknek,
* a megyei közgyűlés alelnöke/inek
* a nem a képviselő-testület tagjaiból választott alpolgármesternek (a továbbiakban együtt: képviselő),
* a fentiekkel közös háztartásban élő házas- vagy élettársnak, valamint gyermeknek (a továbbiakban: hozzátartozó),
* **a képviselő-testület bizottsága nem képviselő tagjának.**

A közélet tisztaságának biztosítását és a korrupció megelőzését szolgálja a vagyonnyilatkozat-tételi kötelezettség, mely érinti az önkormányzati képviselőt, (al)polgármestert és a külső bizottsági tagokat.

Az Mötv. 39. §-a tartalmazza a vagyonnyilatkozat-tételi eljárás szabályait. Az önkormányzati képviselő (polgármester, alpolgármester) megválasztásától, majd ezt követően minden év január 1-jétől számított harminc napon belül az Mötv. 2. melléklet szerinti vagyonnyilatkozatot köteles tenni. A vagyonnyilatkozat-tételre kötelezett saját nyilatkozatához csatolni köteles a vele közös háztartásban élő házas- vagy élettársának, valamint gyermekének vagyonnyilatkozatát.

**A vagyonnyilatkozattételhez szükséges nyomtatványokat a megadott e-mail címekre, elektronikus úton juttatom el a képviselők, külső bizottsági tagok részére.**

**Leadási határidő: 2022. július 25.**

**A hozzátartozó vagyonnyilatkozat tételi kötelezettsége**

A képviselő a **vagyonnyilatkozatához köteles csatolni a vele** **közös háztartásban élő** **hozzátartozók vagyonnyilatkozatát is** *[Mötv. 39. § (1) bek.].* A képviselő felelőssége és kötelezettsége tehát, hogy a saját vagyonnyilatkozatán kívül valamennyi vagyonnyilatkozat-tételre kötelezett hozzátartozójának vagyonnyilatkozata is leadásra kerüljön. Kiskorú gyermek nevében a vagyonnyilatkozatot törvényes képviselője teszi meg.

**A vagyonnyilatkozat-tételi kötelezettség elmulasztásának következményei**

Amennyiben **a képviselő** vagyonnyilatkozat-tételi kötelezettségét **elmulasztja** – annak benyújtásáig – a **képviselői jogait nem gyakorolhatja,** **tiszteletdíjban, természetbeni juttatásban és költségtérítésben nem részesülhet** *[Mötv. 39. § (2) bek.].*

Az Mötv. 32. § (2) bekezdése szerint az önkormányzati képviselő:

* a képviselő-testület ülésén – a szervezeti és működési szabályzatban meghatározott módon – kezdeményezheti rendelet megalkotását vagy határozat meghozatalát;
* a képviselő-testület ülésén a polgármestertől (alpolgármestertől), a jegyzőtől, a bizottság elnökétől önkormányzati ügyekben felvilágosítást kérhet, amelyre az ülésen – vagy legkésőbb harminc napon belül írásban – érdemi választ kell adni;
* kérésére az írásban is benyújtott hozzászólását a jegyzőkönyvhöz kell mellékelni, vagy kérésére a véleményét rögzíteni kell a jegyzőkönyvben;
* tanácskozási joggal részt vehet a képviselő-testület bármely bizottságának nyilvános vagy zárt ülésén. Javasolhatja a bizottság elnökének a bizottság feladatkörébe tartozó ügy megtárgyalását, amelyet a bizottság legközelebbi ülése elé kell terjeszteni és tárgyalására az önkormányzati képviselőt meg kell hívni. Kezdeményezheti, hogy a képviselő-testület vizsgálja felül bizottságának, a polgármesternek, a részönkormányzat testületének, a jegyzőnek – a képviselő-testület által átruházott – önkormányzati ügyben hozott döntését;
* megbízás alapján képviselheti a képviselő-testületet;
* a polgármestertől igényelheti a képviselői munkájához szükséges tájékoztatást. Közérdekű ügyben kezdeményezheti a polgármester intézkedését, amelyre annak harminc napon belül érdemi választ kell adni;
* a testületi munkában való részvételhez szükséges időtartam alatt a munkahelyén felmentést élvez a munkavégzés alól. Az emiatt kiesett jövedelmét a képviselő-testület téríti meg, melynek alapján az önkormányzati képviselő társadalombiztosítási ellátásra is jogosult. A képviselő-testület átalányt is megállapíthat;
* a képviselő-testület és a képviselő-testület bizottságának ülésén a magyar jelnyelvet vagy az általa választott speciális kommunikációs rendszert használhatja. A magyar jelnyelv, valamint a választott speciális kommunikációs rendszer használatának valamennyi költségét az önkormányzat biztosítja*;*

Ha a képviselő **nem nyújtja be vagyonnyilatkozatát, fenti jogaival nem élhet,** tiszteletdíjban, természetbeni juttatásban és költségtérítésben **nem részesülhet.**

A vagyonnyilatkozat-tételi kötelezettség teljesítésének **elmulasztása vagy megtagadása esetén** **a képviselő** **megbízatása nem szűnik meg a törvény erejénél fogva,** azonban **megalapozhatja a méltatlanság fennállását**. A képviselő magatartása sérti a képviselői tevékenységével kapcsolatos közbizalmat. A képviselőnek kötelessége ugyanis a testület munkájában és döntéshozatali eljárásában részt venni, abból azonban éppen a vagyonnyilatkozat-tétel elmulasztásával vagy megtagadásával zárja ki magát.

**A vagyonnyilatkozat nyilvánossága**

Az Mötv. különbözőképpen szabályozza a képviselő, valamint annak hozzátartozója esetében a vagyonnyilatkozat nyilvánosságát: míg a **képviselő vagyonnyilatkozata** – az ellenőrzéshez szolgáltatott azonosító adatok kivételével – **közérdekből nyilvános** *[Infotv. 3. § 6. pont, Mötv. 39. § (3) bek.]*, addig a **hozzátartozók vagyonnyilatkozata nem nyilvános**, abba csak a vagyonnyilatkozat-vizsgáló bizottság tagjai tekinthetnek be kizárólag ellenőrzés céljából *[Mötv. 39. § (3) bek.]*.

**A vagyonnyilatkozat vizsgálata**

A vagyonnyilatkozatot a **szervezeti és működési szabályzatban** erre **kijelölt bizottság** tartja nyilván és ellenőrzi.

A képviselő és hozzátartozója tárgyévben tett vagyonnyilatkozatának benyújtását követően, **a vagyonnyilatkozat-vizsgáló bizottság a képviselőnek visszaadja** az előző évre vonatkozó vagyonnyilatkozatát.

A **vagyonnyilatkozat-vizsgálati eljárás** keretében kerülhet sor a vagyonnyilatkozat ellenőrzésére. Az eljárás megindítását **bárki** - azaz bármely természetes vagy jogi személy – **kezdeményezheti a** feladatért felelős **bizottságnál.** A vizsgálat eredményéről a képviselő-testületet tájékoztatni kell [Mötv. 39. § (4) bek.]. Az eljárás során a bizottság kérheti, hogy a képviselő közölje a vonatkozó azonosító adatokat (pl.: bankszámla egyenlege, értékpapír számla egyenlege, ingatlan-nyilvántartási adatok). Az azonosító adatokat csak a vagyonnyilatkozat-vizsgáló bizottság tagjai ismerhetik meg, azokat az eljárás lezárását követő nyolc napon belül törölni kell *[Mötv. 39. § (5) bek]*.

A képviselő-testület **az alakuló vagy legkésőbb az azt követő ülésen köteles megválasztani** a törvény által **kötelezően létrehozandó** **bizottságait,** köztük a vagyonnyilatkozatok nyilvántartására és ellenőrzésére jogosult bizottságot - *[Mötv. 39. § (3) bek., 57. § (1) bek.]*.

Balatonberény településen ezt a feladat a PTKI Bizottság látja el.

**A polgármesterre vonatkozó szabályok**

Az Mötv. 72. § (4) bekezdése kimondja, hogy a polgármesterre megfelelően alkalmazni kell az önkormányzati képviselőre vonatkozó vagyonnyilatkozat-tételi szabályokat.

A vagyonnyilatkozat-tételi kötelezettség elmulasztása miatt **a polgármester nem gyakorolhatja** **e tisztségéből eredő jogait** *(Mötv. 67. §)*, nem illetik meg a járandóságok, juttatások mindaddig, amíg be nem nyújtja a vagyonnyilatkozatát. Tehát **nemcsak képviselői jogait, hanem polgármesteri tisztségéből eredő jogait sem gyakorolhatja.**

**A képviselő-testület bizottságának nem képviselő tagjaira vonatkozó külön szabályok**

A bizottság nem képviselő tagja a képviselővel hasonló felelősséggel járó pozíciót is betölthet, ezért a törvény a bizottság képviselő tagjaihoz hasonló jogi helyzetet biztosít a bizottság külső, nem képviselő tagjai számára *(Mötv. 40. §)*.

A képviselő-testület nem képviselő tagjának vagyonnyilatkozat-tételi kötelezettségéről a Vnytv.-ben találunk szabályozást.

**Vagyonnyilatkozat-tételre kötelezett** az a **közszolgálatban nem álló személy,** aki – önállóan vagy **testület tagjaként** – feladatai ellátása során **költségvetési vagy egyéb pénzeszközök felett, továbbá az állami vagy önkormányzati vagyonnal való gazdálkodás tekintetében javaslattételre, döntésre, illetve ellenőrzésre jogosult** *[Vnytv. 3. § (3) bekezdés eb) pont]*.

Annak is vagyonnyilatkozat-tételi kötelezettsége van, aki **egyedi állami vagy önkormányzati támogatásról való döntésre irányuló eljárás** **lefolytatása során kerül döntési helyzetbe** *[Vnytv. 3. § (3) bekezdés ec) pont]*.

A képviselő-testület **bizottságának nem képviselő tagjai** költségvetési pénzeszközök felett, egyedi állami vagy önkormányzati támogatások felett **döntésre jogosultak lehetnek**, tehát vagyonnyilatkozat-tételre kötelezettek. A vagyonnyilatkozat-tételi kötelezettséget ebben az esetben a szervezeti és működési szabályzatban kell feltüntetni.

A bizottságok nem képviselő tagjai a vagyonnyilatkozat-tételi kötelezettségüket **a megválasztásukat** **követő 30 napon belül** kötelesek teljesíteni, **majd** ezt követően **kétévente,** az esedékesség évének **június 30. napjáig** *[Vnyt. 5. § (1) bekezdés cb) pont].*

A vagyonnyilatkozat-tételi **kötelezettség megtagadása esetén** a bizottság nem képviselő tagjának **megbízatása** **a Vnytv. erejénél fogva megszűnik** *[Vnytv. 9. § (2) bek.]*.

1. **A vagyonnyilatkozat-tételi bizottság eljárása**

A képviselő-testület a **szervezeti és működési szabályzatban köteles kijelölni** a képviselői vagyonnyilatkozatok nyilvántartására és ellenőrzésére jogosult bizottságot *(Mötv. 39. § (3) bek.).*

A gyakorlatban ez megvalósítható úgy, hogy külön, kifejezetten erre a célra létrehozott bizottság foglalkozik a vagyonnyilatkozatokkal, de a képviselő-testület megbízhat más bizottságot is (pl. az ügyrendi bizottságot) a feladat ellátásával. A bizottság feladata, hogy a vagyonnyilatkozatot az adatvédelmi szabályoknak megfelelően őrizze, kezelje, és felel azért, hogy az abban foglaltakat – a nyilvános vagyonnyilatkozatok kivételével – más ne ismerhesse meg.

Figyelemmel arra, hogy a vagyonnyilatkozat-tételi kötelezettség teljesítésével kapcsolatosan a törvény csak keret jellegű szabályozást tartalmaz, ezért a szervezeti és működési szabályzatban indokolt meghatározni a bizottság alapvető feladatait.

Az ellenőrzési eljárással kapcsolatosan a következőkre hívjuk fel a figyelmet:

* a bizottság eljárására a képviselő-testületi **zárt ülésre** vonatkozó szabályokat kell alkalmazni *[Mötv. 46. § (2) bek. a) pont].* **Nyilvános ülésen kell megtárgyalni** a **vagyonnyilatkozat-tételi kötelezettség teljesítéséről szóló beszámolót** mind a feladatra kijelölt bizottságnak, mind pedig ezt követően a képviselő-testületnek is (az Mötv. értelmében zárt ülés abban az esetben tartandó, ha vizsgálat indul a vagyonnyilatkozat tartalmával kapcsolatban);
* a vagyonnyilatkozati eljárással kapcsolatos döntés a képviselő-testület át nem ruházható hatáskörébe tartozik *[Mötv. 42. § 12. pont]*;
* a bizottság felhívására a képviselő a saját, illetve a hozzátartozója vagyonnyilatkozatában feltüntetett adatokra vonatkozó azonosító adatokat köteles haladéktalanul írásban bejelenteni *[Mötv. 39. § (5) bek.];*
* mind a képviselői, mind a hozzátartozói vagyonnyilatkozatokra vonatkozó azonosító adatokat csak a bizottság tagjai ismerhetik meg *[Mötv. 39. § (5) bek.];*
* a vagyonnyilatkozattal kapcsolatos eljárást a vagyonnyilatkozatot ellenőrző bizottságnál bárki kezdeményezheti, az eljárás eredményéről a bizottság a soron következő képviselő-testületi ülésen köteles tájékoztatást adni *[Mötv 39. § (4) bek.];*
* a vagyonnyilatkozatokra vonatkozó azonosító adatokat az eljárás lezárását követő nyolc napon belül törölni kell *[Mötv. 39. § (5) bek.]*.

**A bizottság üléséről jegyzőkönyvet kell készíteni**, amelyre a képviselő-testületre vonatkozó szabályokat kell megfelelően alkalmazni *(Mötv.52. és 60. §)*. A bizottság üléséről készült jegyzőkönyvet is **15 napon belül fel kell terjeszteni a Kormányhivatalnak**.

A bizottság elnöke – nyilvános ülésen - a képviselő-testület ülésén számol be a vagyonnyilatkozatok ellenőrzésének megtörténtéről.

**Külső bizottsági tagok esetében**

* a Vnytv. 14-16. § részletesen meghatározza a vagyongyarapodási vizsgálat lefolytatásának a szabályait;

a vagyonnyilatkozat őrzéséért a külső bizottsági esetében is az erre kijelölt önkormányzati bizottság a felelős *[Vnytv. 7. § a) pont]*. **Leadási határidő: 2022. július 25.**

1. **Összeférhetetlenséggel kapcsolatos tájékoztatás**

Az Mötv. 36. §-a sorolja fel az önkormányzati képviselőre vonatkozó összeférhetetlenségi eseteket.

Tájékoztatom képviselő-társaimat, hogy a hatályos jogszabályok értelmében az önkormányzati képviselő az összeférhetetlenségi okot a megválasztásától vagy az összeférhetetlenségi ok felmerülésétől számított harminc napon belül köteles megszüntetni.

Amennyiben valami miatt nem lehetséges az összeférhetetlenségi ok alapjául szolgáló jogviszony harminc napon belül történő megszüntetése, akkor az önkormányzati képviselő által tett és a jogviszony megszüntetéséről szóló, az arra jogosult által írásban megerősített lemondó nyilatkozatot a pénzügyi bizottságnak át kell adni, ebben az esetben ezt kell az összeférhetetlenség megszüntetésének tekinteni.

Felhívom a figyelmet a határidő pontos betartására, mert a mulasztásnak súlyos következményei lesznek. Ugyanis a hatályos jogszabály alapján ha az önkormányzati képviselő ezen kötelezettségének nem tesz eleget, bármely önkormányzati képviselő vagy bizottság indítványára – a pénzügyi bizottság javaslata alapján - a képviselő-testület a következő ülésén, legkésőbb az összeférhetetlenség megállapításának kezdeményezését követő harminc napon belül határozattal megállapítja az összeférhetetlenség alapjául szolgáló körülmények fennállását, és kimondja az összeférhetetlenséget, vagyis a képviselői megbízatás megszűnik.

Az Mötv. 38.§ (1) bekezdés g) pontja értelmében méltatlanság miatt a képviselő-testület határozatával megszünteti annak az önkormányzati képviselőnek a megbízatását is, aki a 36. §-ban szabályozott összeférhetetlenségi okot nem hozza a képviselő-testület tudomására.

1. **Adóhatósághoz történő bejelentési kötelezettségről tájékoztatás (KOMA)**

Tájékoztatom a képviselő-testület tagjait, hogy az önkormányzati képviselő megválasztásától számított harminc napon belül köteles kérelmezni felvételét az adózás rendjéről szóló törvényben meghatározott köztartozásmentes adózói adatbázisba. Az önkormányzati képviselő az adatbázisba történő felvételére irányuló kérelme benyújtásának hónapját követő hónap utolsó napjáig köteles a képviselő-testületnél igazolni az adatbázisba való felvételének megtörténtét.

Ennek megfelelően a testület felé a felvételi kérelem igazolásának határideje eltérő lehet attól függően, hogy a rendelkezésre álló határidőn belül a képviselő mikor nyújtja be kérelmét az adóhatóságnak:

**1. ha a választást követően, de még 2022. július 26-ig nyújtja be kérelmét: 2022. július 31.**

**2. ha a választást követően 2022. július 1-26. között nyújtja be kérelmét: 2022. augusztus 31. napjáig kell a képviselő-testület előtt igazolni az adatbázisba történt felvételi kérelmet.**

Felhívom a figyelmet arra, hogy akinek az állammal, önkormányzattal szemben - a lehetséges jogorvoslati eljárások kimerítését követően - köztartozása áll fenn, és azt az erről szóló értesítés kézhezvételétől számított hatvan napon belül - részletfizetés vagy fizetési halasztás esetén az ezt engedélyező határozat rendelkezéseinek megfelelően - nem rendezi, méltatlanság miatt a képviselő-testület határozatával megszünteti az önkormányzati képviselőnek a megbízatását.

1. **Képviselők képzési kötelezettsége:**

**Magyarország helyi önkormányzatairól szóló 2011. évi CLXXXIX. törvény 32. § (2) bekezdésének j) pontja értelmében az önkormányzati képviselő eskütételét követően három hónapon belül köteles részt venni a kormányhivatal által szervezett képzésen. A Nemzeti Közszolgálati Egyetem – együttműködve a Miniszterelnökséggel és a Belügyminisztériummal – e-learninges tananyagokat bocsát térítésmentesen az önkormányzati képviselők rendelkezésére a képzési kötelezettségük teljesítéséhez. A tananyagokhoz a regisztrációt követően lehetséges hozzáférni.**

**A képzési felület elérhetősége:** <http://kepviselo.ludovika.hu>

A képzés célja, hogy az önkormányzati képviselők megismerkedjenek a helyi önkormányzati rendszer működésével, abban el tudják helyezni saját magukat és szerepüket. A tananyagok segítséget nyújtanak ahhoz, hogy a képviselők az önkormányzatokra vonatkozó számos jogforrás tüzetes átolvasása nélkül is megismerjék a tisztségükhöz kapcsolódó legfontosabb jogokat és kötelezettségeket, valamint a képviselő-testület és annak szerveinek működését, amelyek feltétlenül fontosak tisztségük ellátásához. Az elektronikus tananyag célja az is, hogy a résztvevők ismerjék meg azt a hatásköri rendszert, amely kijelöli az önkormányzat, illetve a képviselők mozgásterét, a képviselői szerep összetettségét, a döntéshozatal mechanizmusát és az ehhez kapcsolódó jogintézményeket.

### A képzés kötelező és választható modulokból áll:

**Az első ciklusukat megkezdő képviselők esetében**a helyi önkormányzatok működésére, a képviselő-testületek szerepére, a képviselők jogaira és kötelességeire helyeztük a hangsúlyt. A képzés egy kötelező és egy szabadon választható programból áll.

| **képzési program címe** | **A képzési program jellege** |
| --- | --- |
| **A helyi önkormányzat működése** | **Kötelező** (minden első ciklusát megkezdő képviselő számára kötelező) |
| **A helyi önkormányzás alapjai** | **Választható:** A két program közül egy programot kell választani és azt teljesíteni. |
| **Helyi ügyeink – Az önkormányzati településirányítás alapjai (Önszervező önkormányzat 3.)** |

### Milyen módszertanra épül a képzés?

A továbbképzések módszertana narrált e-learning, illetve videóprezentációs e-learning. A narrált e-learningek esetében az online felületről letölthető a szakanyag, míg a videóprezentációs e-learningek esetében a szakmai háttéranyag a felületen, a képernyőkről olvasható.

### Szakaszolt tanulás...

A tananyagok elsajátítása egy vagy több ütemben is történhet. Az egyes modulokat kisebb egységekre (leckékre, alfejezetekre) bontottuk, biztosítva, hogy rugalmasan, időalap-kímélő módon váljanak elérhetővé a képzések.

### Mikor minősül teljesítettnek a képzés?

A képzés akkor minősül teljesítettnek, ha a kötelező képzés és egy választott képzés esetében a tananyag teljes egészében megtekintésre és a tananyagokhoz tartozó önellenőrző kérdések megválaszolásra, illetve a feladatok megoldásra kerülnek.

Balatonberény, 2022. 07. 06.

Mestyán Valéria s.k.

címzetes főjegyző